利尻岛

利尻岛（），勒拉日本北海道西北面日本海浪，是一座几乎是圆形个岛，北面跟礼文岛当中隔拉只礼文水道。面积有182.11平方千米，勒拉日本岛屿排名里向排拉第18。岛个东半部是利尻富士町，西半部是利尻町。

地名个来源
利尻岛箇个地名从阿伊努语里个“ri-sir/”演变过来个，意思是高个岛，有讲法指个是岛高头标志性个火山。

历史
利尻岛顶顶早出现拉文献记录里向是勒拉江户时代个《津轻一统志》箇本书里向，还确认伊个辰光利尻岛浪已经有阿伊努人。

1848年（嘉永元年）7月1号，日本第一位英文外教拉纳德·麦克唐纳登陆利尻岛，从箇面到日本。虽然伊只勒拉利尻岛浪憕仔一個号头，但从文献记录来看，伊同当地岛民有过交流。现在，岛上个野冢展望台浪有纪念麦克唐纳个登陆纪念碑。

19世纪中期，随咾日本本土渔民个移民，利尻岛变成個重要个渔场，岛浪个主要居民也从阿伊努人变成大和民族。1915年个辰光，利尻岛个渔获量曾超过10万吨，主要是太平洋鲱。弗过从1955年开始，利尻岛个捕鱼业停脱。现在旅游业已经取代脱渔业，变成功利尻岛新个主要产业。必过，利尻岛个水产业也弗差，箇面产个利尻昆布是特产，全日本闻名。

自然
利尻岛是一座以利尻山为主体个火山岛。利尻山勒拉差弗多20万年前开始活动，约码4万年前变成现在箇样子，但有文献记录以来还呒没任何伊个喷发记录。利尻山也是北海道知名特产白色恋人巧克力包装浪个山。

岛浪个小河浜，大多侪从利尻山流到日本海。岛浪还有姬沼等湖。

利尻岛浪还有交交关关个高山植物，是北海道里向顶顶有高山植物多样性个地区之一。为保护岛浪个生态环境，利尻岛大部分地区侪畀划拉利尻礼文佐吕别国立公园里向。

交通
从利尻富士町个鸳泊港同利尻町个沓形港出发，有去稚内搭礼文岛个摆渡船。利尻岛浪还有只利尻机场，有去新千岁机场搭丘珠机场个航班。

参见

 礼文岛
 天卖岛
 烧尻岛
 奥尻岛

参考文献

Category:日本个岛
Category:北海道地理